KOMISIJOS REGLAMENTAS (EB) Nr. 576/2006
2006 m. balandžio 7 d.
iš dalies keičiantis Reglamentą (EB) Nr. 1433/2003, nustatantį išsamias Tarybos reglamento (EB) Nr. 2200/96 taikymo taisykles dėl veiklos fondų, veiksmų programų ir finansinės pagalbos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo (1), ypač į jo 48 straipsnį,
kadangi:
(1)
Komisijos reglamento (EB) Nr. 1433/2003 (2) I priedo 2 punkte nustatyta, kad specialias išlaidas ne daugiau kaip 10 metų vienam veiksmui, susijusias su ekologiška, integruota ar eksperimentine produkcija, įskaitant išlaidas, susidarančias dėl aplinkosauginės pakavimo vadybos ir kokybės gerinimo priemonių, įskaitant sertifikuotą grybieną ir augalus bei „elitinės sėklos“ arba „sertifikuotos sėklos“ kategorijoms priklausančias sėklas galima laikyti reikalavimus atitinkančiomis išlaidomis pagal veiksmų programas.
(2)
Patirtis parodė, kad daugelio valstybių narių gamintojų organizacijos plačiai pritaikė tas priemones. Tos gamintojų organizacijos savo veiksmų programose visiškai atsižvelgė į rūpimus aplinkosaugos ir kokybės klausimus. Taigi buvo numatyta panaikinti tų priemonių atžvilgiu šiuo metu taikomą dešimties metų laikotarpį vienam veiksmui.
(3)
Todėl reikia atitinkamai iš dalies pakeisti Reglamentą (EB) Nr. 1433/2003.
(4)
Šiame reglamente numatytos priemonės atitinka Šviežių vaisių ir daržovių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1433/2003 I priedo 2 punkto pirmos pastraipos įžanginiai žodžiai pakeičiami taip:
„2)
Specialios išlaidos, susijusios su:“.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. balandžio 7 d.